Diari Oficial de la Generalitat Valenciana


Sumari del DOGV 4893, del 29-11-2004 (2004/12078)

RESOLUCIÓ de 4 de novembre de 2004, del conseller de Territori i Habitatge, per la qual se sotmet a informació pública el Pla d'Acció Territorial de caràcter sectorial de Corredors d'Infraestructures de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4893

Data del DOGV
:   29-11-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/12407


Data del document
:   04-11-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * ordenació del territori
    * zona protegida
    * programa d'actuació
    * ordenació hidràulica

RESOLUCIÓ de 4 de novembre de 2004, del conseller de Territori i Habitatge, per la qual se sotmet a informació pública el Pla d'Acció Territorial de caràcter sectorial de Corredors d'Infraestructures de la Comunitat Valenciana. [2004/M12086]
  
El Consell de la Generalitat, mitjançant Decret 113/2004, de 2 de juliol, va ordenar la redacció del Pla d'Acció Territorial de caràcter sectorial de Corredors d'Infraestructures, a les conselleries d'Infraestructures i Transport i de Territori i Habitatge, conforme al que establixen els articles 13.3 i 27.3 de la Llei 4/2004, de 30 de juliol, de la Generalitat, d'Ordenació del Territori i Protecció del Paisatge.
  
Aquest mandat va obeir que la Generalitat valorara el projecte de transferències autoritzades per l'article 13 de la Llei 10/2001, de 5 de juliol, del Pla Hidrològic Nacional en l'àmbit de la Comunitat Valenciana, com a estratègic per al desenvolupament equilibrat i sostenible del territori de la Comunitat Valenciana.
  
La solució recollida en aquest projecte de transferències de recursos hídrics des de la conca de l'Ebre a diverses conques (entre les que es troben les del Xúquer i Segura a la Comunitat Valenciana), aprovat, es considera especialment idònia enfront d'altres possibles alternatives, tant des del punt de vista econòmic, com social i, sobretot, ambiental.
  
En conseqüència, la Conselleria de Territori i Habitatge, juntament amb la d'Infraestructures i Transport, han elaborat conjuntament el Pla d'Acció Territorial de caràcter sectorial de Corredors d'Infraestructures, l'objecte del qual és mantindre la base territorial per la qual discorre el traçat de la infraestructura aprovat en l'àmbit de la Comunitat Valenciana. Per a això, el Pla d'Acció Territorial estableix unes limitacions a l'ús del sòl i a l'edificació en l'àmbit del corredor que, amb caràcter general, té 200 metres d'amplària a cada costat de l'eix de la infraestructura. D'aquesta manera s'assegura el potencial del territori per a aquest fi, com també la possibilitat de la futura realització de l'obra, sense que es produïsca un increment de la dificultat tècnica o cost econòmic.
  
Correspon a la Conselleria de Territori i Habitatge, acordar l'obertura del període d'informació pública i aprovar provisionalment les actuacions. L'aprovació definitiva del Pla d'Acció Territorial és competència del Consell de la Generalitat.
  
Per raó d'això, resolc:
  
Primer
  
Sotmetre a informació pública el Pla d'Acció Territorial de caràcter sectorial de Corredors d'Infraestructures de la Comunitat Valenciana, per un període de dos mesos, anunciat en el Diari Oficial de la Generalitat Valenciana i en un diari no oficial d'àmplia difusió en les províncies afectades. Durant aquest període el projecte diligenciat es troba depositat per a la consulta pública en els locals d'aquesta Conselleria situats en cada província:
  
- Alacant: Servei Territorial de Planificació i Ordenació Territorial (av. Aguilera, 1. 03568 Alacant).
  
- Castelló: Servei Territorial de Planificació i Ordenació Territorial (av. del Mar, 16. 12848 Castelló de la Plana).
  
- València: Servei Territorial de Planificació i Ordenació Territorial (c/ Gregorio Gea, 27. 46662 València).
  
Així mateix, amb l'objecte de facilitar l'accés al Pla d'Acció Territorial, aquest també pot ser consultat en la pàgina web de la Conselleria de Territori i Habitatge (www.cth.gva.es/urbanismo).
  
Segon
  
Demanar el dictamen dels municipis, el planejament urbanístic dels quals puga veure's afectat per les determinacions del Pla d'Acció Territorial, com també la preceptiva avaluació ambiental estratègica.
  
Tercer
  
La present resolució entrarà en vigor l'endemà de la publicació en el Diari Oficial de la Generalitat Valenciana.